Pasch contagiusa

Da Khalil Gibran, translaziun Reto Capeder 

Ina frastga flurinta di a l’autra: "Quai è propi in di lungurus, senza vita!"
"Igl è propi in di vid e lungurus", respunda la vischina. 
En quest mument sgola natiers in pasler sin la frastga e bain spert suenter sa platgescha in auter sin la frastga vischina. 
"Mia dunna m’ha bandunà", tschivla in dals paslers. 
E l’auter raquinta: "Er mia dunna è sgulada davent e na turna mai pli. Ma pertge duess jau far quitads?" 
Ils dus paslers han entschavì a dispitar. Lur dispita vegniva adina pli gronda e ferma ed els faschevan ina tarmenta canera. Tuttenina sgolan natiers dus auters paslers e sa tschentan senza far mucs dasper ils dus paslers che sa dispitavan. Pauc mument suenter regiva quietezza e pasch ed alura èni sgulads davent dus a dus.
Alura di la segunda frastga a sia vischina: "Quai è stà in terribel lamentim!"
L’autra frastga respunda: "Numna quai sco che ti vuls! En mintga cas regia uss pasch e quietezza. E sch’i vegn fatg pasch si qua en l’aria, stuessan nus sin terra emprender da quels. Na vuls ti betg vegnir pli damanaivel da mai cun agid dal vent?"
"Pertge betg", respunda l’emprima frastga, "per amur da la pasch, ed avant che la primavaira va a fin."
Ed ella s’ha laschà purtar dal vent vi tar la vischina e l’ha embratschada.